מכבי נתניה נקלעה לפיגור מאוד מוקדם ב"מושבה" משער של מתן חוזז, אבל ערן לוי עם צמד נפלא וניקו אולסק בשער יפהפה, גם הודות לאמיליוס זובאס בין הקורות הכתומים, ניצחה 1:3 את בני יהודה והיא כבר במרחק שלוש נקודות בלבד מהמקום הרביעי, בו ניצבת מכבי תל אביב, מקום ממנו מעפילים למוקדמות הליגה האירופית.
כידוע, מכבי נתניה קיבלה את האישור לשחק במפעלי אופ"א בעונה הבאה רק לפני כעשרה ימים, לאחר ה-1:4 המהדהד על מכבי תל אביב, והדבר נתן תמריץ משמעותי במיוחד לשחקנים של סלובודאן דראפיץ ושי ברדה. בסיום המשחק אף הודה ברדה: "הגענו למחצית השנייה מאוד חדים, יצאנו להתקפות מעבר מצוינות. בחצי הראשון הם היו הרבה יותר טובים, אבל הצלחנו לאזן את המשחק וכבשנו שני שערים מדהימים. שמח שניצחנו, כי אנחנו מאוד רוצים להשיג את המטרה (להעפיל לאירופה). רוצים לשחק כדורגל מהנה".
איך כובשים כל כך הרבה: "מנסים ליהנות. אנחנו עדיין צריכים לשפר כמה דברים במשחק ההגנה, אבל כשיש שמחה דברים הולכים ואנחנו משתדלים מאוד ליהנות".
צמצום הפער ממכבי תל אביב: "אהיה קלישאתי ואגיד שאנחנו מסתכלים רק על המשחק הבא מול ב"ש כדי לצמצם עוד קצת. עצם המחשבה שרק עלינו ליגה ושעוד קצת אנחנו באירופה, זה דבר שמעורר אותנו. עלינו להמשיך לשחק אותו דבר ולתת לשחקנים להוציא את הכישרון שלהם ולא להפריע להם".
שערו של אולסק: "מאוד מגיע לו, כי הוא עובד מאוד קשה. רק לפני שבועיים דיברנו איתו על הצבת מטרות בחלק הקדמי ויש לו צעד דרום אמריקאי. זה שער מדהים ואני מאושר בשבילו".
גם אולסק עצמו התייחס לשערו הראשון בליגת העל: "זה טוב להבקיע את השער הראשון בליגת העל, אבל הכי חשוב שניצחנו. זה היה טוב להיכנס במחצית השנייה, זה מה שטוב בקבוצה שלנו שהמאמנים עושים שינויים ויש לנו שחקנים שיכולים לעשות את ההבדל. אני מאמין שנשחק באירופה אם נמשיך לשחק ככה. מה הסוד שלנו? אני חושב שזו הכימיה שלנו. מעולם לא הייתי בקבוצה כזו, שכולם מחייכים והמאמנים מכבדים אותנו. כולם רוצים לשחק ולנצח".
מאמן בני יהודה יוסי אבוקסיס ניסה להסביר את המהפך ואמר: "פתחנו את המחצית המצויין, אבל כדורגל זה משחק של גולים ולא יעזור כלום. אם לא ניתן את הגול זה לא משנה. ערן לוי כבש מרחוק ועשינו שטות, אבל היה לנו משחק טוב, גם אם זה מוזר להגיד. החמצנו, החמצנו והחמצנו. בהרבה משחקים שכבשנו גם ניצחנו, ואם נחמיץ אז זה לא יעזור לנו".
השוני מהמשחק מול בית"ר במחזור שעבר: "שלטנו והחמצנו שני מצבים שרק צריך להכניס את הכדור. לחצנו היום, בניגוד למשחק מול בית"ר, שטפנו את המגרש בחצי הראשון ומן הסתם בחצי השני הייתה ירידה. השער של ערן לוי, השני, תסכל אותנו והלחיץ את השחקנים וגם החילופים לא הצליחו, אפילו שגם לאחריהם הגענו למצבים טובים. פשוט לא כבשנו".
איך משאירים את השחקנים מפוקסים: "בכל ארבעת משחקי הפלייאוף באנו נחושים, אי אפשר להגיד שלא, אבל כל ההבדל זה שלא הכנסנו את הכדור לרשת. אני מכיר קבוצות שבועטות פעמיים או שלוש וכובשות, אבל אנחנו מגיעים לעשרה מצבים ומבקיעים פעם אחת. לפעמים גם מרוב שרוצים אז לא הולך. אסור לנו להילחץ, אלא לבוא משוחררים ולהיות חדים מול השער. יכולנו להכריע את המשחק בחצי הראשון".